ไฟแนนซ์ทูเดย์
ชั่วโมงนี้คงต้องให้กำลังใจ ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.)
11 พ.ค. 2555

ชั่วโมงนี้คงต้องให้กำลังใจ ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) 
รวมถึงพนักงาน ธ.ก.ส.ทั้งประเทศกันมากพิเศษหน่อย เพราะน่าจะเป็นธนาคารเดียวที่โดนทำโครงการประชานิยมแบบเต็มเหนี่ยว ทั้งพักหนี้เกษตรกรเกือบ 3 ล้านราย ที่เพิ่งเปิดตัวโครงการไปหมาดๆ แถมยังต้องเร่งแจกบัตรสินเชื่อเกษตรกรอีก 2 ล้านราย รวมถึงเดินหน้าทำโครงการรับจำนำข้าวทุกเมล็ดตามนโยบายของรัฐบาล




...และที่ยิ่งน่าเห็นใจขึ้นไปอีกคือ ถูกใช้ให้ทำงานเยอะแยะ แต่ไม่ค่อยได้รับคำชม แถมถ้าเผลอพูดอะไรผิดหูหน่อยยังโดนเรียกไปบ่น ที่สำคัญแต่ละโครงการที่ให้ ธ.ก.ส.เร่งช่วยคนนั้น ยิ่งทำไปกำไรยิ่งหด ปีนี้ถือว่าเป็นปีมหากุศลที่คน ธ.ก.ส.ได้ทำบุญใหญ่ช่วยพี่น้องเกษตรกรของจริง 
...ด้าน สมชาติ วงศ์วัฒนศานต์ ผู้อำนวยการสำนักงานสลากกินแบ่งรัฐบาล ที่ทำงานเป็นวันสุดท้ายไปแล้ววานนี้ ได้ยื่นเรื่องถึงศาลปกครองเมื่อวันที่ 2 พ.ค. ขอให้คุ้มครองชั่วคราวเพื่อรอการไต่สวนกรณีที่คณะกรรมการสำนักงานสลากฯ มีคำสั่งให้เลิกจ้างหลังทำงานได้เพียง 4 เดือน โดยอ้างว่าขาดภาวะผู้นำ ทั้งๆ ที่ สมชาติ คือลูกหม้อเก่าทำงานที่สำนักงานสลากฯ มานานถึง 37 ปี และผ่านการคัดเลือกในการแสดงวิสัยทัศน์จากกรรมการสรรหามา ถ้าเขาขาดภาวะผู้นำคนที่คัดสรรมาน่าจะขาดวิสัยทัศน์ไปด้วย
...ขณะที่ ทนุศักดิ์ เล็กอุทัย รมช.คลัง ที่กำกับดูแลสำนักงานสลากฯ ทำคล้ายๆ กับตบหัวแล้วลูบหลัง เสนอตำแหน่งที่ปรึกษาให้ “สมชาติ” ด้วย เพราะเห็นว่าต่อไปรัฐบาลนี้ก็คงจะเร่งรัดเรื่องการ ออกหวยออนไลน์ให้ทันภายในปีนี้เป็นแน่ แต่เชื่อว่างานนี้ “สมชาติ” ไม่น่าจะยอมรับตำแหน่งใดๆ เพราะถ้ายอมรับตำแหน่งก็เท่ากับว่าจะถูกหลอกใช้งานฟรีอีก สู้นอนตีพุงอยู่บ้านเฉยๆ รอศาลเรียกตัวไปไต่สวนคดีน่าจะดีและเหมาะสมมากกว่า